par to, kā tiek īstenotas pilnvaras pieņemt deleģētos aktus, kas Komisijai piešķirtas saskaņā ar Direktīvu (ES) 2015/2193 par ierobežojumiem attiecībā uz dažu piesārņojošu vielu emisiju gaisā no vidējas jaudas sadedzināšanas iekārtām

KOMISIJAS ZIŅOJUMS EIROPAS PARLAMENTAM UN PADOMEI par to, kā tiek īstenotas pilnvaras pieņemt deleģētos aktus, kas Komisijai piešķirtas saskaņā ar Direktīvu (ES) 2015/2193 par ierobežojumiem attiecībā uz dažu piesārņojošu vielu emisiju gaisā no vidējas jaudas sadedzināšanas iekārtām

1. IEVADS

Ar Eiropas Parlamenta un Padomes 2015. gada 25. novembra Direktīvu (ES) 2015/2193 ir izveidots tiesiskais regulējums, kura mērķis ir limitēt sēra dioksīda (SO2), slāpekļa oksīdu (NOx) un putekļu emisijas, kas gaisā nonāk no vidējas jaudas sadedzināšanas iekārtām, un tādējādi samazināt šo emisiju radīto risku cilvēka veselībai un videi. Direktīva nosaka arī oglekļa monoksīda (CO) emisiju monitoringa noteikumus. Lai direktīvas III pielikuma 2. daļas 2. punkta noteikumus par atbilstības novērtēšanu pielāgotu zinātnes un tehnikas attīstībai, ar direktīvas 13. pantu Komisija ir pilnvarota pieņemt deleģētos aktus.

2. JURIDISKAIS PAMATS

Šis ziņojums jāsniedz saskaņā ar Direktīvas (ES) 2015/2193 14. panta 2. punktu, kurš noteic, ka deleģēto aktu pieņemšanas pilnvaras Komisijai piešķir uz piecu gadu laikposmu, kas sākas 2015. gada 18. decembrī. Tajā pašā punktā no Komisijas tiek prasīts sagatavot ziņojumu par pilnvaru deleģēšanu. Pilnvaru deleģēšana tiek automātiski pagarināta uz tāda paša ilguma laikposmiem, ja vien Eiropas Parlaments vai Padome neiebilst pret šādu pagarinājumu vēlākais trīs mēnešus pirms katra laikposma beigām. 14. panta 3. punktā noteikts, ka Eiropas Parlaments vai Padome pilnvaru deleģēšanu var atsaukt jebkurā laikā.

3. DELEĢĒŠANAS ĪSTENOŠANA

Komisija ziņo, ka nav pieņemts neviens deleģētais akts, un tam par iemeslu ir i) Direktīvas (ES) 2015/2193 piemērošanas laiki un ii) tas, ka nav ienākusi nekāda informācija par zinātnes un tehnikas attīstību, kas būtu saistīta ar attiecīgajiem noteikumiem Rūpniecisko emisiju direktīvā jeb RED (2010/75/ES), t. i., ar V pielikuma 4. daļas 1. punktu.

Konkrētāk, lai gan jaunām iekārtām Direktīvu (ES) 2015/2193 piemēro kopš 2018. gada 20. decembra, esošajām iekārtām atkarībā no to nominālās ievadītās siltumjaudas direktīvu piemērot sāks no 2025. vai 2030. gada. Tādējādi, tā kā spēkā esošie atbilstības novērtēšanas noteikumi ir faktiski īstenoti tikai attiecībā uz dažām jaunām iekārtām, t. i., tām, kas uzstādītas pēc 2018. gada 20. decembra, informācija par pašreizējo atbilstības noteikumu īstenošanu nav pietiekama, lai varētu novērtēt, vai spēkā esošos noteikumus vajadzīgs pielāgot.

Turklāt, lai gan noteikumi par atbilstības novērtēšanu, kas izklāstīti Direktīvas (ES) 2015/2193 III pielikuma 2. daļas 2. punktā, atsaucas uz atbilstības novērtēšanas noteikumiem, kas izklāstīti RED V pielikuma 4. daļas 1. punktā, šie RED noteikumi kopš RED stāšanās spēkā nav atjaunināti.

4. SECINĀJUMS

Pēdējos piecos gados Komisija nav izmantojusi Direktīvas (ES) 2015/2193 piešķirtās pilnvaras pieņemt deleģētos aktus. Komisija aicina Eiropas Parlamentu un Padomi šo ziņojumu pieņemt zināšanai.